Săptămâna trecută Antena 3 m-a transformat într-un lider al protestelor #Rezist din cauza unei poze în care purtam trening lângă procurorul general Kovesi, totul exclusiv pe baza mărturiei unui pictor conspiraționist și agresiv și fără să mă întrebe. Consiliul Național al Audiovizualului evident n-a făcut nimic, așa că postul de televiziune continuă să mazilească oameni la această emisiune.

Au făcut-o din nou weekendul ăsta, în emisiunea lui Răzvan Dumitrescu. Au luat o piesă de teatru experimental, numită Compania România (regia Ioanei Păun), la care am participat și eu împreună cu VICE prin 2013, și au transformat-o într-un protest violent în care un parlamentar USR atacă jandarmi cu târnăcopul. Apropo, piesa a fost făcută de cei de la Indicele de Indignare, cu sponsorizare AFCN, adică e un proiect cultural oficial. În urma spectacolului a ieșit și filmarea de mai sus, în caz că nu mă crezi.

CUM AJUNGE ANTENA 3 SĂ MANIPULEZE?

De câteva săptămâni bune, televiziunea persecută cetățeni privați prin conspirații legate de proteste, fără ca CNA-ul să facă absolut nimic. Se prezintă conturi de Facebook ale unor cetățeni, se fac speculații pe baza acestor conturi, se dă de înțeles că toți protestatarii ar face parte dintr-un fel de grupare de gherilă organizată #Rezist. Asta deși în 2012 Antena 3 era îndrăgostită de protestatari, că e ok să ieși în stradă fără autorizație anti-Băsescu, nu anti-PSD.

De data asta voiau să arate legăturile dintre activiști și politicieni USR, ca și cum telespectatorii lor ar fi răstignit de proști și nu ar ști că partidul ăsta s-a format mai ales din foști activiști și foști ONG-iști. Naibii, Nicușor Dan, tipul în jurul căruia s-a format partidul, avea un ONG prin care ajuta cetățenii din București să se lupte cu cocalarii care le distrugeau casele construind ilegal blocuri lipite de ele. Deci Antena 3 dovedea conspiraționist ceva ce știa efectiv orice om care a trăit în România în ultimii ani.

După clasicele replici gen „Eu cu asemenea forme de viață nu pot discuta”, legată de un protestatar care intrase în direct, sau conspirativul „Noi am văzut hărți la protestatari!”, s-a lăsat cu poze de pe Facebook, aparent unica sursă de informare a emisiunii.

Screenshot via Antena 3

Prima dintre ele îi prezintă pe scriitorul Mugur Grosu, muzicianul Mihnea Blidariu, istoricul Mihail Bumbeș și politicianul (pe atunci activistul de mediu) Mihai Goțiu. Pe ecran scrie mare „SEPTEMBRIE 2013, PROTESTE ANTI RMGC CLUJ”.

Fotografie de Maria Drăghici

Problema e că poza aia este trasă la București, pe terasa Muzeului Național de Artă Contemporană, un lucru evident oricui a fost vreodată acolo. Uită-te bine la ea, ca să te convingi! Felicitări, tocmai ai făcut mai multă documentare jurnalistică pe acest subiect decât Răzvan Dumitrescu și toți angajații din spatele emisiunii sale.

„În septembrie 2013 (a fost făcut) acest instantaneu de la protestele anti-RMGC, ceea ce înseamnă că acești oameni erau împreună la diverse proteste, stau împreună din 2012 și până acum, apar împreună”, spune Răzvan Dumitrescu ca un fel de Sherlock Holmes.

Apoi apare imaginea asta, manipularea serii. Mihai Goțiu juca rolul de lider al protestelor în spectacolul România Amanet, chiar și în poza de mai sus se vede că se hlizea cât se lupta cu ceilalți voluntari deghizați ca jandarmi. Știu asta pentru că eram acolo. E o poză făcută de fotograful Mircea Topoleanu pentru VICE România. Îți dai seama că e vorba de ficțiune. Dar pentru Răzvan Dumitrescu și Antena 3 asta nu contează:

„Domnul Goțiu este senator USR și vicepreședinte al Senatului României. Uitați imagini cu domnul Goțiu luptându-se cu jandarmii, este cel cu târnăcopul în mână. E vorba de acele proteste împotriva gazelor de șist”, trage Dumitrescu sentința.

Ca să-și construiască mai bine narativul de manipulări, jurnalistul Antena 3 sugerează că prima poză a fost trasă la protestele anti-Roșia Montană, a doua la protestele anti-gaze de șist. Evident că ambele imagini au fost trase în aceeași zi în septembrie, la piesa de teatru, scrie asta pe Facebook, pe conturile personale de unde au furat pozele. Antena 3 a adăugat acel OCTOMBRIE mare pe ecran ca să sublinieze o anumită constanță.

Screenshot via Antena 3

Apoi vine încă o poză, se vede clar în ea că Goțiu merge cot la cot cu jandarmii, aproape relaxat. Poți clar să-l acuzi pe senatorul Mihai Goțiu că nu e un actor bun. Dar Răzvan Dumitrescu continuă delirul: „Uitați aici, tot domnul Goțiu, cu lopata în mână luptându-se cu jandarmii.”

Emisiunea a continuat cu PSD-istul Șerban Nicolae, senatorul care amenință femei că are poze cu ele făcând sex anal. Evident, și el a dat-o în conspirații despre ONG-uri, despre USR și despre guvernul tehnocrat, cu insinuări de genul „Nu trăiesc deloc rău, au foarte multe mijloace, de ce ar susține instituțiile statului pe cineva numit prin mijloace oculte?”

CARE A FOST TOTUȘI FAZA CU PIESA ASTA DE TEATRU?

Organizatorii piesei de teatru, asociația Indicele de Indignare, au chemat voluntari pentru spectacol la Casa Poporului, la MNAC. De acolo am mers cu autocarul spre comuna Letca Nouă din Giurgiu, unde a avut loc totul. Deci nema Cluj, nema proteste anti-RMGC. În contextul protestelor reale, chiar ni se părea tututor interesant experimentul.

VICE a jucat rolul jurnaliștilor prezenți la protestul fictiv. Eu eram echivalentul Antenei 3 acolo, în sensul că denaturam faptele ca să pun într-o lumină proastă și conspiraționistă protestatarii. Un alt coleg juca rolul jurnalistului obiectiv care prezenta mitingul ok.

Conceptul spectacolului era că într-un sat din România se găsește aur sub o casă și statul român vinde acea exploatare unei companii miniere străine, după niște șpăgi consistente. Apoi, reprezentanții acelei companii vin abuziv peste sătenii care refuză să fie expropiați sau otrăviți cu cianură. Evident, apar și activiști de mediu care să-i apere. E practic ce s-ar fi întâmplat dacă treceau vreodată PSD-ul și PNL-ul Legea Minelor, față de care s-a tot protestat.

Mihail Bumbeș și Mihnea Blidariu în rol de forțe de ordine. Fotografie de Mircea Topoleanu

Cea mai amuzantă parte e că istoricul Mihail Bumbeș, care e prezentat în toată emisiunea Antena 3 ca „protestatar de profesie”, a jucat, de fapt, rol de jandarm în piesă. Și ne-a arătat tuturor tactici reale folosite de jandarmi ca să disperseze o mulțime. Astea sunt toate chestii pe care Antena 3 putea mai mult ca sigur să le vadă când au colectat pozele pentru material, dar au omis aceste informații, ca să-și construiască narativul conspiraționist.

Asta se întâmplă în condițiile în care abia ieri Consiliul Național al Audiovizualului a ajuns la o emisiune din iunie a lui Mircea Badea în care sute de oameni s-au plâns că jurnalistul Antena 3 a folosit limbaj injurios la adresa lor. Și au primit doar o somație. Practic, s-a ajuns în stadiul în care tu ca televiziune probabil ai putea să difuzezi și clipuri cu pedofilie pe TV și ai șanse ca CNA-ul să te lase liber să faci asta șase luni, după care să te pedepsească cu un avertisment. Tu te-ai opri?